
Становище от съгласуване на частична предварителна оценка на въздействието на проект на Закон за изменение и допълнение на Закона за 
Стр. 2 от 5
	Относно раздел 1 „Проблем/проблеми за решаване“
Посоченият проблем е формулиран като необходимост от предприемане на действие, а не като конкретно неблагоприятно състояние, което да бъде преодоляно. Препоръчваме проблемът да бъде преформулиран, като ясно се опишат съществуващото неблагоприятно състояние, неговите конкретни проявления, причините за възникването му и последиците от запазването на действащата уредба. Предлагаме да се представят и данни, позволяващи да се установят мащабът и значимостта на проблема, включително по отношение на разходите за предоставяне на съответните услуги и извършване на дейностите, размера на събираните такси и отражението върху бюджета на Изпълнителната агенция по лозата и виното (ИАЛВ).
В т. 1.1 са изложени данни за броя на предоставените услуги и за получените приходи, но не е включена информация за разликата между размера на действащите такси и действителните разходи за предоставяне на съответната услуга или извършване на съответната дейност. Посочването единствено на приходите от такси в размер на 227 569 лв. от лабораторни анализи и 11 006 лв. от част от останалите услуги не позволява да се установи дали и в какъв размер тези приходи са по-ниски от извършените разходи. Поради това твърдението, че таксите не осигуряват необходимите средства, остава неподкрепено с конкретни стойности. Необходимостта от представяне на тази информация се обосновава и от представената Методика за изчисляване на таксите по Тарифата за таксите, които се събират по Закона за виното и спиртните напитки от Изпълнителната агенция по лозата и виното, която предвижда таксите да се определят въз основа на преките и непреките разходи за предоставяне на съответната услуга или извършване на съответната дейност, а не въз основа на общи инфлационни показатели или пазарни цени.
Посочено е, че средната месечна брутна работна заплата в ИАЛВ е нараснала от 1 434 лв. през 2022 г. на 2 327 лв. през 2025 г. и е пресметнато, че това представлява увеличение от 162,27 %. Стойността 162,27 % изразява съотношението на новата към предходната стойност на работната заплата, а процентът на увеличението е 62,27 %. 
Данните за минималната и средната работна заплата в страната, както и за производствените разходи в лозарството и винарството, могат да бъдат представени като общ икономически контекст, но сами по себе си не доказват увеличението на разходите на ИАЛВ за предоставяне на конкретните услуги и извършване на дейностите. В тази връзка, предлагаме основната аргументация да бъде изградена върху действително отчетените разходи на агенцията, използвани при изготвянето на план-сметките, като разходи за труд, материали, реактиви, външни услуги, амортизации и непреки разходи. Това съответства и на възприетия в представената методика подход.
Доколкото в раздел 2 е формулирана отделна цел за привеждане на тарифата в съответствие със Закона за въвеждане на еврото в Република България, препоръчваме в раздел 1 да бъде представен и съответстващият на тази цел проблем. 
Относно раздел 2 „Цели“
Препоръчваме формулираните цели да бъдат доразвити и описани по-подробно, като се определят по-конкретно и измеримо. Те следва да отразяват ясно желаното състояние, което се цели да бъде постигнато, и да бъдат пряко обвързани с преодоляването на идентифицираните в раздел 1 проблеми.
По отношение на цел 1 препоръчваме да се изясни какво конкретно съотношение се цели да бъде постигнати между размера на таксите и разходите за предоставяне на съответните услуги.
По отношение на цел 2 предлагаме, както е посочено по-горе, да бъде формулиран отделен проблем в раздел 1 и съответно целта да бъде насочена към неговото преодоляване, като се адресира конкретно несъответствие.
Относно раздел 4 „Варианти на действие. Анализ на въздействията“
Препоръчваме представянето на вариантите да бъде прецизирано, като за всеки от тях ясно и последователно се анализират въздействията върху всички заинтересовани страни.
При вариант „Без действие“ следва да бъдат разгледани последиците от запазването на действащата тарифа. От описанието на този вариант е необходимо да отпадне изложението, обосноваващо размера, необходимостта и законосъобразността на предложеното увеличение на таксите, тъй като то е относимо към вариант 2.  
По отношение на вариант 2, препоръчваме да бъде представено по-подробно въздействието от увеличаването на таксите. Посочването единствено на средното увеличение от 29 на сто на таксите за извършване на лабораторни анализи не позволява да се установят размерът на увеличението на отделните такси и финансовото въздействие върху техните ползватели. В описанието на варианта на действие следва да се включи изчислението, въз основа на което е определено средното увеличение от 29 на сто, като се посочат включените такси, текущите и новите предложени размери.
За останалите седем такси по чл. 2-8 от проекта на тарифата следва също да бъдат посочени текущите и новите предложени размери, както и процентното увеличение на всяка от тях. Тези данни са необходими, за да се установят действителният обхват и размерът на финансовото въздействие върху засегнатите лица. 
За всяка такса предлагаме да бъде представено изчисление, въз основа на броя на предоставянията през последната цяла календарна година и коефициента на увеличението на съответната такса. Това е необходимо, за да се представи количествено промяната в административната тежест и да се осигури необходимата информация за преценката на въздействието от увеличението на таксите. 
Препоръчваме да се оцени административната и финансовата тежест за отделните групи ползватели, включително за малките и средните предприятия, като се отчетат честотата на ползване на услугите и общият размер на допълнителните разходи. 
Следва да се отстрани и противоречието между твърдението, че не се очакват отрицателни икономически, социални и екологични въздействия, и последващото посочване на отрицателно икономическо въздействие и повишаване на административната тежест вследствие на увеличаването на таксите. 
Доколкото привеждането на тарифата в съответствие със Закона за въвеждане на еврото в Република България е формулирано като отделна цел, анализът на вариантите следва да обхване и последиците от предприемането или непредприемането на съответните действия. 
IV. Относно раздел 6.4. По какъв начин препоръчителният вариант въздейства върху микро-, малките и средните предприятия (МСП) (включително по отделните проблеми)?
В т. 6.4 е отбелязано, че актът не засяга микро-, малките и средните предприятия, докато изложената в същата точка обосновка сочи, че увеличаването на таксите ще доведе до допълнителни разходи за МСП, които ползват съответните услуги и дейности. Следва да бъде отбелязано, че актът засяга пряко МСП.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

